Arrac-nni ttrun fell-as ayendin. Mi tt-ifukk s ufeqqeṛ baba-tsen, yefka-yasen-id cwiṭ seg uteɛɛaliq yellan deg wadan-is, cwiṭ seg tasa-s, cwiṭ seg wul-is, cwiṭ seg ukeckuc-is, cwiṭ seg yiẓerman-is. Dindin ɛenan aẓekka n yemma-tsen, gan ayen iɣef ten-id-tweṣṣa: sersen ciṭuḥ ɣer yiḍarren-is, ciṭuḥ ɣer uqerruy-is. Urɛad ur kfin aserrus, ffɣent-d snat tɣunam seg uẓekka-nni; yiwet tettakk-d tamemt, tayeḍ d udi. Arrac iqeḍɛen layas di tazwara, yettuɣal-iten-id leɛqel s kra kra, acku tal taṣebḥit, tal tameddit, rezzun s aẓekka n yemma-tsen, tteṭṭden deg tɣunam i d-iberrun i tamemt d wudi; ssawḍen armi ur neccden ara akk ɣef wuččin uɣrum nugercal i (d)asen-id-tettakk tmeṭṭut n baba-tsen. Lala uxxam iɣilen tukk lexṣem i tesɛa d yirbiben-is, tuɣal tewhem tebrassem. "Amek, i tenna i yiman-is, kkseɣ-asen tafunast i asen-id teğğa yemma-tsen, sserwaɣ-asen aɣrum n ugercal, meɛna seg wass ɣer wass rennun deg ccbaḥa d tezweɣ !! Yelli umi ttakkeɣ ala ayen yelhan, tettuɣal d tawraɣt am lemṛar. Amek ara xedmeɣ i warrac-a?"